Dít krap my ‘ongelooflik’ baie om | Netwerk24
Dít krap my ‘ongelooflik’ baie om
Deur Gideon Louw, Somerset-Wes 01 September 2018 00:01
Ek het vandeesweek Donderdag Johan van Wyk se Van Alle Kante vreeslik geniet.
Ek is bly dat hy mense bewus maak van hoe hulle Afrikaans gebruik. Hier in die Kaap is dit soms moeilik om te verstaan wat iemand tussen al die sleng deur sê.
’n Woord wat my grensloos irriteer – nie net as gevolg van die feit dat dit so baie gebruik word nie, maar ook onvanpas gebruik word – is die woord “ongelooflik”, of soos party mense dit uitspreek: on-ge-loooof-lik.
Ek sit nou die dag in die kerk en die prediker het ’n mooi relaas oor waarom mense in die Onsienlike moet glo. Sy argumente het egter almal platgeval toe hy sê ons sal “ongelooflik” gelukkig wees as ons dit glo.
Ongelooflik vinnig . . . ongelooflik mooi . . . ongelooflik skelm . . . Is daar dan nie ander woorde waarmee ons ’n punt kan benadruk nie?
Ek dink aan mooi uitdrukkings soos “verbysterend”, “ondenkbaar”, “fantasties”, “uitnemend”, “erg” of sommer net “baie”.
Meer oor: Johan Van Wyk | Van Alle Kante | Mystem | Lesersbrief | Afrikaans